Την ένταξή του στη Νέα Δημοκρατία ανακοίνωσε επισήμως από τα γραφεία της Πειραιώς ο ανεξάρτητος βουλευτής Αχαΐας Ιάσων Φωτήλας.

Ο κ. Φωτήλας συναντήθηκε νωρίτερα με τον πρόεδρο της ΝΔ Κυρ. Μητσοτάκη και με δήλωσή του αναφέρει ότι στρατεύεται με τη Νέα Δημοκρατία για την ανόρθωση του τόπου.

Η δήλωση του κ. Φωτήλα:

«Με ιδιαίτερη τιμή και υψηλό αίσθημα ευθύνης συστρατεύομαι σήμερα με τη Ν.Δ και τον πρόεδρό μας κ. Κυριάκο Μητσοτάκη για να συμβάλλω κι εγώ στον αγώνα για την ανόρθωση του τόπου.

Στις ερχόμενες εκλογές – οποτεδήποτε κι αν αυτές προκηρυχθούν – θα πρέπει να ηττηθεί η οικτρή πολιτική του κ. Τσίπρα και των ΣΥΡΙΖΑΝΕΛ. Το πραγματικό δίλημμα θα είναι ξεκάθαρο: Συνέχιση του λαϊκισμού και της οπισθοδρόμησης ή νέα κυβέρνηση με μεταρρυθμίσεις για την ανάπτυξη και την οριστική έξοδο από την κρίση;

Η Ν.Δ, η ιστορική παράταξη που ίδρυσε ο Κωνσταντίνος Καραμανλής, υπήρξε και συνεχίζει να αποτελεί τον βασικό συντελεστή της ευρωπαϊκής – δημοκρατικής πορείας της χώρας μας. Είναι η δύναμη που εγγυάται σήμερα την εθνική ενότητα στη βάση της αλήθειας σε αντίθεση με τον διχασμό των πολιτών που συστηματικά καλλιεργούν οι ΣΥΡΙΖΑΝΕΛ.

Σε αυτή την κρίσιμη συγκυρία για την Ελλάδα δεν υπάρχει πολυτέλεια για μοναχικές πορείες. Απαιτείται κοινή συστράτευση ευρύτερων μεταρρυθμιστικών δυνάμεων. Από τη μεριά μου θα καταβάλλω κάθε δυνατή προσπάθεια και θα ανταποκριθώ στα αυξημένα καθήκοντα και υποχρεώσεις της νέας περιόδου.

Ευχαριστώ θερμά τη ΝΔ και τον πρόεδρό της κ. Κυριάκο Μητσοτάκη για την εμπιστοσύνη που μου δείχνουν.»

Να σημειωθεί ότι ο βουλευτής είχε εκλεγεί με το Ποτάμι, αλλά διαγράφτηκε το φθινόπωρο από την κοινοβουλευτική ομάδα του κόμματος μετά από δηλώσεις του υπέρ της ΝΔ.

Αποδοκιμασία Θεοδωράκη για την ένταξη Φωτήλα στη ΝΔ

Την αποδοκιμασία του για την ένταξη του Ιάσωνα Φωτήλα, πρώην βουλευτή του Ποταμιού, στη ΝΔ εξέφρασε με ανάρτησή του, που ξεχειλίζει από πικρία, στο Facebook ο επικεφαλής του Ποταμιού, Σταύρος Θεοδωράκης.

«Δεν θα μοιάσουμε στο τέρας που πολεμάμε. Το σκαρί έχει υποστεί πολλές ζημιές, αλλά έτσι είναι όταν ταξιδεύεις σε αχαρτογράφητα νερά. Θα ξαναβγούμε στα ανοιχτά. Σας το υπόσχομαι» δεσμεύτηκε προς τα υπόλοιπα στελέχη του κόμματος.

Ανέφερε, ακόμη, ότι την προηγούμενη εβδομάδα ήταν ένας άλλος βουλευτής, σε διαφορετικό κόμμα κι ίσως αύριο να ακολουθήσει και κάποιος τρίτος.

«Θλίψη. Θυμάμαι τις περιοδείες μαζί τους. Δεν θυμάμαι εκείνους στις περιοδείες. Θυμάμαι όμως τους εθελοντές, το πάθος τους και την προσπάθειά τους να τους βγάλουν βουλευτές. Να ανοίγουν τις πόρτες και να τους συστήνουν. Θυμάμαι και τη διαβεβαίωση. ‘Αν κάτι τσακίσει και διαφωνήσω θα φύγω και θα αφήσω την έδρα μου στον επόμενο’.

» Δεν διαφώνησαν. Απλά ένιωσαν ανασφάλεια και πήγαν -όπως είπε ένας από αυτούς- ‘κάπου σίγουρα’. Και τώρα, νιώθουν την ανάγκη να ευχαριστήσουν μόνο τους αρχηγούς που τους δέχτηκαν. Ούτε μια λέξη για όλους αυτούς που τους έβγαλαν βουλευτές. Μόνο ‘ευχαριστώ το νέο μου αρχηγό’.

» Και μετά, όταν έρθουν οι προεκλογικές μέρες θα τους ακούσετε να λένε ‘για την Ελλάδα που πρέπει να αλλάξει’. Πώς να αλλάξει η έρμη, αν δεν αλλάξουμε εμείς; Αν η πολιτική παραμείνει καριέρα χωρίς αρχές. Αν ο σκοπός αγιάζει τα μέσα, για βουλευτές και για αρχηγούς. Δεν θα τους πω τίποτε άλλο. Να αναλογιστούν όμως ποιο είναι το μήνυμα που στέλνουν στους πολίτες» τόνισε.